钦定古今图书集成/明伦汇编/氏族典/第289卷 > 《郑樵通志》 > 以国为氏〈古帝王氏〉
## 钦定古今图书集成/明伦汇编/氏族典/第289卷 > 《郑樵通志》 > 以国为氏〈古帝王氏〉

唐氏，祁姓，亦曰伊祁，出陶唐氏之后。尧初封唐侯，其
地中山唐县是也。舜封尧之子丹朱为唐侯。至夏时，
丹朱裔孙刘累迁于鲁县，累孙犹守故地。至商更号
豕韦氏，周复改为唐公。成王灭唐，以封弟叔虞，号曰
唐叔，乃迁唐公于杜，降爵为伯，今长安杜城是也。周
之季世，又封刘累裔孙在鲁县者为唐侯，以奉尧嗣
其地今唐州方城是也。《传》曰：“自虞以上为陶唐氏，在
夏为御龙氏，在商为豕韦氏，在周为唐杜氏。”成王灭
唐，故子孙为唐氏。此晋之唐也。《宣公十二年传》：楚子
使唐狡与蔡鸠居告唐惠侯，使潘党率游阙四十乘
从唐侯为左拒。其地在今随州唐城县。此楚之唐也。
定公五年，楚灭唐，子孙亦以唐为氏。在晋者仕晋，在
秦、楚者仕秦、楚。晋有唐睢，为魏大夫，西说秦，不敢加
兵于魏。楚有唐狡、唐勒，勒与宋玉、景差俱师屈原，事
楚襄王，文章齐名。秦有唐厉，为汉中尉，击黥布有功，
封斥丘侯。

臣谨按《释例》：“唐，姬姓。” 又《公子谱》一曰：“成王封叔虞于唐，号曰唐叔侯。其子燮父之后。春秋时国小微弱，遂属为楚邑。” 据此当云“其子燮父之后别封于唐，近于楚，微弱，遂为楚属邑。” 又按：尧之后分为六，唐氏、杜氏、范氏、刘氏、韦氏、祁氏皆为著姓，岂尧泽之不泯欤？